Kwaksalwer vas oor ‘onwettige aborsies’Foto: Verskaf. ŉ 46-jarige verdagte is Dinsdag in Mbombela (Nelspruit) in Mpumalanga in hegtenis geneem in verband met beweerde bedrog en die uitvoer van onwettige aborsies. Kapt. Dineo Lucy Sekgotodi, woordvoerder van die Valke, het gesê ŉ ondersoek het begin nadat daar klagtes ontvang is oor ’n man wat homself as ŉ dokter voordoen en ŉ onwettige chirurgiefasiliteit in die Malelane-nedersetting bedryf het. “Dit het tydens die ondersoek aan die lig gekom dat die man nie by die mediese raad van Suid-Afrika geregistreer is nie en dus onwettig praktiseer. Hy het tradisionele medisyne en aborsietablette gebruik,” het Sekgotodi gesê. Die verdagte is volgens Sekgotodi in hegtenis geneem terwyl hy glo besig was om nóg ŉ onwettige aborsie uit te voer. Die kliënt het glo R700 vir sy dienste betaal. Die verdagte sou na verwagting vandag in die Malelane-landdroshof verskyn het.